কেপিএল মানে আমরা জানি কলকাতা প্রিমিয়ার লিগ। ইউনাইটেড স্পোর্টসের কর্তা নবাব ভট্টাচার্য বলছেন, ‘‘কেপিএল মানে কলকাতা পেনাল্টি লিগ।’’ মঙ্গলবার কলকাতা প্রিমিয়ার লিগে ইস্টবেঙ্গলের কাছে হেরে যাওয়ার অব্যবহিত পরেই ক্ষোভ উগরে দিলেন নবাব। ইউনাইটেড কর্তার এ হেন বক্তব্যের পরে ছেড়ে কথা বলেননি ইস্টবেঙ্গল সমর্থকরাও। তাঁদের বক্তব্য, ছোট দল বড় দলের কাছে হেরে গেলেই রেফারিকে দুষতে শুরু করে দেয়। নবাবের বক্তব্য, ‘‘ইস্টবেঙ্গল পিছিয়ে থেকে দারুণভাবে ম্যাচে ফিরে এসেছে। ভাল খেলেছে ইস্টবেঙ্গল তা নিয়েও আমার বলার কিছু নেই। কিন্তু ঘটনা হল, কলকাতা লিগে ইস্টবেঙ্গল ও মোহনবাগান ছাড়া অন্য কেউ তো চ্যাম্পিয়ন হবে না। কলকাতা লিগ তো হয় ইস্টবেঙ্গল ও মোহনবাগান ডার্বি ম্যাচটার জন্যই। অন্য কোনও দল কলকাতা লিগ জিততে পারবে না।’’ অতীতেও কলকাতা লিগ জেতার মতো পরিস্থিতি তৈরি করেছিল ইউনাইটেড স্পোর্টস। কিন্তু সেবারও তো তাদের বঞ্চিত করা হয়েছিল। রেফারির জন্য সেবারের লিগ হাতছাড়া হয়েছিল ইউনাইটেডের। নবাব বলছেন, ‘‘আমরা একটা পেনাল্টি পেয়েছি। রেফারি ওদের একটা পেনাল্টি দিয়ে পুষিয়ে দিলেন। এটাই তো হয়।’’ দীর্ঘশ্বাস ঝরাতে ঝরাতে নবাব বলছিলেন, ‘‘কী লাভ হল ভাল খেলে? সেই তো চার ম্যাচে আমাদের পয়েন্ট শূন্য। আজ তো আমাদের জেতা ম্যাচ ছিল। ছেলেরা মানসিক দিক থেকে ভেঙে পড়েছে।’’